《斜川日雪观所赋》
宋代·张栻

行客念故里，劳者思少休。
如何岁华新，尚尔天南游。
涉五遇佳日，品题自名流。
聊复揩病眼，沙边玩轻鸥。
和风着冠巾，春意动林丘。
缅怀千载人，孤高谅难俦。
亦有一二士，举酒相劝酬。
未知吾故园，草木如此不。
政拙甘下考，智短空百忧。
赐归傥蒙幸，旧盟良可求。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。